Alianța Franceză din Suceava organizează astăzi, 21 mai 2024, începând cu ora 17.00, un nou dialog în cadrul acțiunii „Întâlniri-lectură cu autori francofoni”.
Invitatul scriitorului și artistului vizual Constantin Severin este profesor univ. dr. Mircea A. Diaconu, prorector al Universității „Ștefan cel Mare” din Suceava, care va aborda tema „Cioran. Neputința de a fi altceva decât român”.
Alături de invitat se va afla și lector universitar dr. Gina Puică. Chestiunea identității lingvistice și culturale asumate de Cioran, pe cât de pasionantă, pe atât de dificil de lămurit, va constitui firul conducător al dialogului, au transmis organizatorii.
Într-un articol, Mircea A. Diaconu vorbea de „neputința lui Cioran de a fi altceva decât român”, situându-se astfel în dezacord cu mulți specialiști care insistă pe ruptura de cultura română pe care scriitorul ar fi declanşat-o după 1946, odată cu schimbarea limbii în care a scris marele filosof român de expresie franceză.
Mircea A. Diaconu este autorul a numeroase volume de istorie și critică literară, printre care se numără şi volumul „Cui i-e frică de Emil Cioran?”, Cartea Românească, 2008.
Gina Puică este cunoscută pentru traducerile în limba franceză, printre care „Bréviaire des vaincus II” (L’Herne, 2011) și „Apologie de la barbarie. Berlin-Bucarest (1932-1941)”(L’Herne, 2015), realizate în colaborare cu Vincent Piednoir.
Organizatorii acestei întâlniri așteaptă publicul, marți, 21 mai 2024, începând cu ora 17.00, la sediul Alianței Franceze, din strada Ştefan cel Mare, nr. 50, la o nouă întâlnire-lectură cu autori francofoni.